钦定古今图书集成/明伦汇编/氏族典/第458卷 > 《廖用贤尚友录》 > 费嘉诰
## 钦定古今图书集成/明伦汇编/氏族典/第458卷 > 《廖用贤尚友录》 > 费嘉诰

按《四川总志》：“嘉诰，新繁人，性诚恕。为庠生时，随诸友
出郭，迎督学使者，憩南岳庙。庙庑下乞儿十数家，或
烹茶进，诸友唾避去。嘉诰独取一杯啜之，毕，致谢。时
友马毓峨归语子曰：‘费公真盛德，后必兴矣’。以明经
授大竹县教谕，训士有法，卒于官。嘉诰善诗词，生四
子，长经国，副榜明经，遥授训导。次经世，次经济，皆庠”
生。时献贼陷川，贼将与经世有旧，欲荐而官之，经世
坚辞，卒遇害。次经虞，事母以孝闻。举崇祯间乡试，任
云南昆明县令，廉洁端严，民戴之。升云南府同知，再
迁广西府知府，不之官，闭户著书，里中服其清介，人
以为嘉诰盛德之报云。